
Καταγγελία για παρέμβαση στη σχολική εκδήλωση για το Πολυτεχνείο
Καταγγέλλουμε την προσπάθεια ορισμένων Διευθυντών σε σχολεία της Ανατολικής Θεσσαλονίκης να παρέμβουν στο περιεχόμενο της σχολικής εκδήλωσης του Πολυτεχνείου.
Σύμφωνα με ενημέρωση που είχαμε, κάποιοι διευθυντές σχολείων, χωρίς να τους έχει ζητηθεί,  έκαναν προσπάθεια παρέμβασης  στο περιεχόμενο της σχολικής εκδήλωσης  για το Πολυτεχνείο ζητώντας και πιέζοντας τους συναδέλφους να περικόψουν  υλικό  της εκδήλωσης  και να αλλοιώσουν το περιεχόμενό της. Συγκεκριμένα, το περιεχόμενο να περιοριστεί αποκλειστικά και μόνο στην ημέρα της  17ης Νοέμβρη και να μην γίνει αναφορά στα γεγονότα της εφτάχρονης χούντας που οδήγησαν τους φοιτητές, αλλά και τον ελληνικό λαό, στην εξέγερση του Πολυτεχνείου. Τέτοιες παρεμβάσεις από διευθυντές σχολείων σε μια περίοδο που γίνεται όλο και πιο ανησυχητική η δράση των φασιστοειδών μέσα και έξω από τα σχολεία, εκτός από  το γεγονός ότι συνιστούν λογοκρισία, είναι επικίνδυνες.   
Ξεκαθαρίζουμε: Οι σχολικές γιορτές-εκδηλώσεις ανατίθενται  στους  συναδέλφους ως εξωδιδακτικό καθήκον από το σύλλογο διδασκόντων σε ειδική  συνεδρίασή του  και μόνο αυτός μπορεί να αφαιρέσει ή να αλλάξει αυτό το καθήκον από συνάδελφο  ή να εκφράσει άποψη για  το περιεχόμενο της γιορτής. 
Οι διευθυντές των σχολείων, ό,τι άποψη και να έχουν για την συγκεκριμένη εκδήλωση  δεν έχουν κανένα δικαίωμα να επέμβουν και να διαμορφώσουν το περιεχόμενό της εφόσον αυτό δεν τους έχει ζητηθεί από τους συναδέλφους που ανέλαβαν τη γιορτή ή από τον σύλλογο διδασκόντων που την έχει αναθέσει.
Καλούμε τους συναδέλφους να μη δέχονται τέτοιου είδους παρεμβάσεις και να καταγγέλλουν στην ΕΛΜΕ κάθε τέτοια προσπάθεια.
Ως εκπαιδευτικοί αγωνιζόμαστε όχι μόνο για την ιστορική αλήθεια, αλλά και για τη διαμόρφωση ανθρώπων ελεύθερα σκεπτόμενων.

